**#Szépírók25 – Ötnapos fesztivállal ünnepelnek az írók**

**Idén 25 éves a Szépírók Társasága, ennek jegyében rendezik meg a Szépírók Őszi Fesztiválját október 26. és 30. között Budapesten.**

A fesztivál programjait úgy állították össze, hogy azok megjelenítsék a Szépírók Társaságának összes fontos tevékenységét: a Szociális Alapon keresztül a szakmai szolidaritást, a Let's Meet / Versopolis / BE(p)ART programokban a nemzetköziséget, a folyóirattalálkozóval és a Szépíró-díjak átadásával pedig a hazai irodalmi élet támogatását. Az ötnapos irodalmi ünnep több helyszínen zajlik majd, köztük az online térben is.

Október 26-án a Nyitott Műhelyben Fehér Renátó és Kustos Júlia vezetésével, Balogh Endre hozzászólásával irodalompolitikai kérdéseket fognak körbejárni, valamint a Szépírók Szociális Alapjának helyzetét teszik mérlegre.

Október 27-én a Werk Akadémián a kulturális aktivizmusé és a podcastoké lesz a főszerep, Solti Hannát (Vénusz Projekt), Fórizs Mátyást (444) és Kadarkai Endrét Pion István kérdezi majd saját műsoraik születéséről, működéséről és céljáról.

Október 28-án a Három Hollóban nemzetközi költészeti esttel várják a közönséget, két olasz költő, Gaia Ginevra Georgi és Valentina Colonna mellett Borda Réka és Závada Péter képviseli majd a magyar irodalmat, miközben Lévai Balázs kérdezi őket, és Bánky Sára olvassa fel a költők verseit.

Október 29-én szintén a Három Hollóban a magyar irodalmi folyóiratok helyzete lesz a téma, szóba kerül majd a Kalligram, a Látó, a Székelyföld és a Műút. De ugyanezen a napon adják át az idei Szépíró-díjakat is.

Október 30-án pedig az online térbe költözik a Szépírók Őszi Fesztiválja, ugyanis ezen a napon bemutatkoznak a Szépírók Társaságának 25. születésnapja alkalmából készült videóüzenetek.

**A részletes program:**

*Az idén 25 éves Szépírók Társasága bemutatja:*

**Szépírók Őszi Fesztiválja** – **2022. október 26-30.**

**október 26., szerda, 18:00**

**Nyitott Műhely, Budapest**

**Szociális Alap** – *Szatellit a Fesztiválon*: irodalompolitikai beszélgetés a Szépírók Szociális Alapjáról. Felkért hozzászóló: Balogh Endre. A beszélgetést vezeti: Fehér Renátó és Kustos Júlia. A Nyolc Ág Kultúraközvetítő Stúdió és a Szépírók Társasága közös rendezvénye.

**október 27., csütörtök, 18:00**

**Werk Akadémia, Budapest**

**Let’s Talk** – *Podcastok és kulturális aktivizmus* – Az ötlettől a megvalósításig, témaválasztás, kérdések és kihívások. A Szépírók Társasága Erasmus+ projektjének budapesti eseménye. Vendégek: Solti Hanna (Vénusz Projekt), Fórizs Mátyás (444), Kadarkai Endre. Moderátor: Pion István

**október 28., péntek, 19:00**

**Három Holló, Budapest**

**Versopolis** – *Nemzetközi költészeti est*. A Versopolis egy jelenleg összesen 39 ország 320 költőjét bemutató európai költészeti platform. 2014-ben jött létre, a Szépírók Társasága 2020 óta a tagja. Vendégeink: Gaia Ginevra Georgi, Valentina Colonna (Olaszország), Borda Réka, Závada Péter. Moderátor: Lévai Balázs. Közreműködik: Bánky Sára

**október 29., szombat**

**Három Holló, Budapest**

15:00 **Közgyűlés** (zártkörű esemény, csak a Társaság tagjai számára)

18:00 **BE(p)ART** – *Határtalan irodalom*. Folyóiratok találkozója: Kalligram, Látó, Székelyföld, Műút. Szervező: Karádi Éva

20:00 **A 2022-es Szépíró-díjak átadója**. A kuratórium tagjai: Deres Kornélia, Péntek Orsolya és Németh Gábor. Közreműködik: Németh Róbert

**október 30., vasárnap, 18:00**

**Online**

A **Szépírók Társasága 25.** születésnapja alkalmából készült *videóüzenetek* online premierje

TÁMOGATÁS  
A Szépírók Társasága az ország legnagyobb, független irodalmi szervezete. Támogass minket, hogy a minőségi magyar irodalomnak ne csak múltja, hanem jelene és jövője is legyen!  
Adománygyűjtő oldal: [https://adjukossze.hu/adomanygyujtes/2585](https://adjukossze.hu/adomanygyujtes/2585?fbclid=IwAR2xbMUrhsS03SKF92vQOonIoVWFdigKsOBafCvOg-9JlmiEcxYEc_PLiT0)

SZOCIÁLIS ALAP  
A Szépírók Társasága Szociális Alapját az üzleti és a kulturális élet között híd-szerepet betöltő Summa Artium Alapítvány kezeli, az adományokat ide várjuk: Summa Artium Alapítvány, MagNet Bank 16200010-10071036. A közleményben kérjük feltüntetni: Szépíró Alap, Adomány. A 200 ezer Ft fölötti adományokhoz szerződéskötésre lesz szükség, e remélt esetekben kérjük a szándékot a Társaság emailcímére jelezni (szepiroktarsasaga@gmail.com).

SZÉPÍRÓK TÁRSASÁGA  
A Szépírók Társasága írók, irodalomtörténészek, kritikusok, fordítók és irodalomszervezők egyesülete. 1997-ben jött létre azzal a céllal, hogy a korszerű irodalomszemlélet, a hatékony érdekképviselet és a demokratikus kultúrpolitika fóruma legyen. Alapszabálya így fogalmaz: „A Szépírók Társasága egymás irodalmi munkásságát megbecsülő és szellemi tekintetben egymáshoz közel álló írók által létrehozott szakmai, érdekvédelmi és szolgáltató szervezet.” A Társaság rendezvényei elősegítik a színvonalas kortárs irodalom és az olvasók találkozását, a kortárs irodalom tudományos vizsgálatát és a róla szóló kritikák megszületését. Programjai között hagyományos író-olvasó találkozók ugyanúgy szerepelnek, mint középiskolásokat és egyetemistákat megszólító oktatási programok vagy szélesebb közönséget vonzó fesztiválok. Együttműködik hazai és nemzetközi irodalmi és kulturális szervezetekkel.  
[https://szepiroktarsasaga.hu/](https://szepiroktarsasaga.hu/?fbclid=IwAR0UshCa5Rp8LIXE8kSH-uA34Tp6-z429D6C2KqfdzX9c90AgSoUYuObGWc)